

**Til medlemmer, suppleanter m.fl. af Vordingborg Kommunes Miljøråd**

Valdemarsgade 43

Postboks 200

4760 Vordingborg

Tlf. 55 36 36 36

www.vordingborg.dk

Dokumentnr.: 10103/13

Sagsbehandler:

Paul Debois

Dir. 55 36 24 12

E-mail: Pde@vordingborg.dk

01-02-2013

# Referat fra det 24. møde i Vordingborg kommunes Miljøråd d. 28. januar 2013

Deltagere. Erling B. Nielsen (formand), Vordingborg Kommune, Tommy Clausen, Danmarks Sportsfiskerforbund; Johnny Andersen, Danmarks Jægerforbund; Jan Nielsen, Dansk Kano og Kajakforbund; Henrik Dahl, Dansk Ornitologisk Forening; Torben Nielsen, Dansk Landbrug; Mikkel Bornø Clausen, Naturstyrelsen – Storstrøm; Flemming Kruse, Peter Møller Kristensen og Paul Debois, Vordingborg Kommune.

Afbud/fraværende: Jørn Elo Hansen (næstformand), Vordingborg Kommune; Peter Tillisch, Dansk Skovforening; Kristoffer Buch Petersen/Jonas Christensen, Museerne; Bjarne Nielsen Friluftsrådet og Martin Vestergaard, Danmarks Naturfredningsforening.

**Referat:**

**Ad.1) Godkendelse af dagsorden:**

Dagsordenen blev tilføjet pkt. 5a) Partnerskabsprojekt: ”Bålhus som natur og kulturbase”.

**Ad. 2) Godkendelse af referat fra mødet d. 3. december 2012.**

Johnny Andersen, Danmarks Jægerforbund havde ønske om følgende ændring/tilføjelse til referatets pkt. 4.:

”Johnny Andersen omdelte folderen ”Giv vildtet en chance – når du høster”. Johnny har efterfølgende sendt 35 foldere som kan uddeles til kommunens forpagtere. Vordingborg kommune vil indtil forpagtningsaftalerne skal fornyes anbefale, at folderens anbefalinger følges - i det mindste ved høslet. Ved indgåelse/fornyelse af ny forpagtningskontrakter have som betingelse, at folderens anbefalinger følges - i det mindste ved høslet.”

Torben Nielsen, Dansk Landbrug, nævnte, at han fandt det uheldigt, at man på kommunens hjemmeside har kunnet se offentliggørelse af vandhandleplan efter pressemeddelelse fra Natur- og Miljøklagenævnet om at Vandplanerne var underkendt.

VK replicerede, at offentliggørelse af vandhandleplanen blev fjernet, da der kom en officiel meddelelse fra Naturstyrelsen om hvilke konsekvenser denne afgørelse har på vandhandleplanerne.

**Ad. 3) Markvildtlaug.**

Hvordan kommer vi videre med markvildtlaug i Vordingborg Kommune?

*Oplæg fra Torben Nielsen (TN), Dansk landbrug; Mikkel Bornø Clausen (MBC), Naturstyrelsen og Johnny Andersen (JA), Danmarks Jægerforbund.*

JA: fortalte, at der er en bevilling fra staten (jagttegnsmidler) på 2,1 mill. Kr. til den indledende fase. Der skal dannes 20 lokale markvildtlaug. Hovedprojektet 100 markvildt laug skal forløbe i perioden 2014 – 2016.

Der holdes en konference om emnet i foråret for relevante parter.

DJ stiller gerne med råd og vejledning.

TN: Formidling af budskabet via nyhedsbreve m.v. Emnet tages op på faglige møder (efteråret – DL - Sydhavsøerne). TN sikre kontakt til Sydøstsjællands Landboforening så hele kommunen dækkes.

Ny pjece om markvildtlaug (afløser for den eksisterende) sendes til alle landmænd.

TN nævnte at kommende hektarstøtte forventes at indeholde krav om en vis procent (7 %?) ”huller” i dyrkningen.

I udarbejdelse af naturplaner (krav ved udsætning af fasaner over et vist antal) er der allerede nu muligheder for udlægning af udyrkede arealer.

MBC: fortalte for forskellige tilskudsmuligheder. Eks.:

Tilskud til vildtplantninger – op til 2000 planter pr. år – tilskud på 75 % af udgift til planter. Ca. 4 mill. Kr. i Naturstyrelsens pulje.

Tilskud til vådområder/vandhuller.

Tilskud til Naturpleje i natura2000 områder.

”Plant for Vildtet” og ”Naturpleje i Natura2000 – tilskudsmuligheder” blev rundsendt/omdelt.

Tommy Clausen (DSF) og Henrik Dahl (DOF) spurgte til om/hvordan 10 meter bræmmerne evt. kan være del af ”dyrkningshullerne” og om jagt giver større indtægter pr. ha end dyrkning af landbrugsafgrøder?

Erling B. Nielsen, VK bemærkede initiativer som dette og andre initiativer inden for jagt og fiskeri (eks. Havørred Sjælland) er med til at reklamere for Vordingborg Kommune som attraktiv bosætningskommune.

**Ad. 4) ”Strategi og prioriteringsplan for vandløb og søer” og ”strategi og prioriteringsplan for naturvejledning”.**

På mødet d. 3. december 2012 blev det aftalt, at Vordingborg Kommune kommer med et oplæg til hvordan Miljørådet kan inddrages i processen med udarbejdelsen af de nævnte strategi og prioriteringsplaner.

*Oplæg ved Flemming Kruse, Vordingborg Kommune.*

Vandløb og søer:

Flemming nævnte, at processen er uafhængig af vandplanarbejdet.

Formålet er at give et overblik over kommunens vandløb, udarbejde en plan for kommunens strategi (indsats og prioriteringer) for de kommende års arbejde. En del af processen er dialogen med lodsejere og interesseorganisationer.

Processen forventes at følge denne tidsplan: Workshop (forår 2013), midtvejsgennemgang (august), præsentation af strategi (september), politisk behandling.

Fra Miljørådet tilkendegav følgende umiddelbart interesse i at deltage i processen: Tommy Clausen, Danmarks Sportsfisker Forbund; Henrik Dahl, Dansk Ornitologisk Forening og Torben Nielsen, Dansk Landbrug.

Naturvejledningen:

Ny 3 – årig aftale med Friluftsrådet (2014 – 2016) på vej med ny prioriteringer og ny målgrupper.

Processen forventes at følge denne tidsplan: Workshop (Forår 2013), midtvejsgennemgang (august), præsentation af strategi (september), politisk behandling.

Fra Miljørådet tilkendegav følgende umiddelbart interesse i at deltage i processen:

Henrik Dahl, Dansk Ornitologisk Forening; Naturstyrelsen (Mikkel B. Clausen) finder relevant person.

Øvrige miljørådsmedlemmer - deltagende som fraværende - kan naturligvis stadig nå at indgå i de to processer. Send evt. en tilkendegivelse herom til referenten.

**Ad. 5) ”Tag temperaturen på Friluftslivet i Vordingborg kommune”.**

På mødet d. 3. december 2012 blev det aftalt, at se på mulighederne for hvordan der kan tilrettelægges en proces / et koncept (evt. i form af en minikonference i stil med ”tag temperaturen på naturen i Vordingborg Kommune” fra 2011), der kan sætte fokus på emnet. Herunder formål, hvor, hvornår, hvordan og hvem.

*Oplæg fra Bjarne Nielsen, Friluftsrådet; Jan Nielsen, Dansk Kano og Kajakforbund og Peter Tillisch, Dansk Skovforening:*

Da Bjarne og Peter havde forfald (Bjarne skulle være oplægsholder) holdt Jan med meget kort varsel et lille oplæg om gruppens tanker for den videre proces.

Herfra kan kort nævnes:

* At der laves en kortlægning af aktiviteter
* At medlemsorganisationerne af Friluftsrådet screenes for at finde de relevante (til vands - til lands og i luften). Udgangspunktet er motion og naturoplevelser.
* At ”Tag temperaturen på Friluftslivet i Vordingborg kommune”, kan indeholde konference, rapport og hjemmeside.
* At formidling og etablering af støttepunkter indgår i konceptet
* Møde/konference til efteråret en hverdag eller fredag kl. 15 – 19 med 2 personer pr. deltagende organisation. Evt. brug/køb af facilitator.

Det blev aftalt, at gruppen v/ Bjarne sender noget mere bearbejdet end det ovennævnte inkl. tidsplan for processen.

Eftersendes til Miljørådet.

**Ad. 5a)** **Partnerskabsprojekt: ”Bålhus som natur og kulturbase” (på Avnø)**

Miljørådet skal anbefale partnerskabsprojekter for de kan opnå tilsagn fra Naturstyrelsen.

Der blev omdelt ansøgning fra Avnø Naturcenter. Partnerskabet består af Avnø Naturcenter, Natur og Ungdom Næstved, Privatinstitutionen Slotsparken og Natursekretariatet, Vordingborg Kommune.

Mikkel Bornø Clausen, Naturstyrelsen præsenterede projektet.

Bålhuset med borde, bænke, bålplads og grill samt ”grejrum / grejbank” etableres på Avnø. Der søges 180.000 kr. af puljen til grønne partnerskaber. I 2012 var der 40.000 besøgende på Avnø.

***Miljørådet anbefaler ansøgningen.*** Referatet fra dette møde udgør anbefalingen.

**Ad. 6) Gensidig orientering**

* Status for natura2000 handleplaner og vandhandleplan v/ Paul Debois Vordingborg kommune: Vandhandleplanen for Vordingborg Kommune er stillet i bero, da statens vandplaner er ophævet. Når der foreligger godkendte vandplaner genoptages vandhandleplanprocessen. Det er sådan, at arbejdet med etablering af vådområder kan fortsættes ligesom det er muligt at søge penge til (vandplan)restaureringsprojekter, hvis der er enighed med involverede om at gennemføre disse.

Natura2000 handleplanerne: Klageperioden er afsluttet. Der er indkommet en klage i forhold til handleplanen for natura2000 område 169 ”Havet og Kysten mellem Karrebæk Fjord og Knudshoved Odde”

* Spildevandsplanlægning/Spildevandsplan. v/ Peter Møller Kristensen, Vordingborg Kommune. Peter omdelte og gennemgik notatet ”Sammenfatning af Spildevandsplan 2013 – 2024 (udkast)”. NB! Ikke politisk godkendt.

Peter nævnte, at borgerne primært bliver berørt af tre typer projekter: Nykloakeringer, separeringer og påbud i det åbne land. For at få tidsplanen for spildevandsplanprocessen og frekvensen af Miljørådsmøder til at spille sammen, blev det aftalt, at Miljørådet får en opfølgende orientering på Miljørådets ekskursion d. 17/6 (se senere). På spørgsmål om nedsivning af spildevand, nævnte Peter, at det er noget, der kan søges om.

Peter nævnte også, at vi (kommunen) ikke kan undlade at give påbud, og at der som konsekvens af manglende opfølgning kan gennemføres selvhjælpshandlinger. Kun hvis husene står til nedrivning springes over.

Flemming Kruse, Vordingborg Kommune fortalte supplerende om det samarbejde, der er med Vordingborg Forsyning om klimatilpasningsprojekter. P.t. er der 40 forslag i ”idebanken” og 20 – 22 mill. Kr. til implementering. Formålet er at beskytte byer og det åbne land mod oversvømmelser ved at forsinke tilstrømning, ”vandparkere” og styre oversvømmelser til aftalte arealer. For to områder hvor der var store problemer i 2011, er der ved at blive udarbejdet forslag til modeller/forslag til helhedsløsninger. Det drejer sig om Ulvshalebækken (sommerhusområde) og Svinninge Sværdborg vandløbet (landbrugsområde). Der har været interview undersøgelser med lodsejere og andre interessenter i de to områder.

* Flemming Kruse, Vordingborg Kommune fortalte om at Vordingborg Kommune har fået tilsagn fra Naturerhverv (grøn vækst puljen) om medfinansiering (908.000 kr.) til projekt til 1,7 mill. Kr., der i perioden 2013 – 15 medfører gravning af 25 vandhuller m.m. til at sammenbinde paddebestande. Desuden tiltag i forhold til markfirben.
* Peter Møller Kristensen, Vordingborg Kommune fortalte kort om en aktuel sag, hvor Rigsrevisionen og Fødevareministeriet har den opfattelse, at 17 kommuner i Danmark måske udsteder for få påbud til landbrugsbedrifter med husdyr. Vordingborg Kommune er blandt de 17 og har været indkaldt til møde. Peter nævnte, at der i høj grad er tale om opgørelser fra flere år tilbage, og at 13 % af bedrifterne i kommunen overhovedet ikke modtager hektarstøtte og derfor ikke omfattet af KO-kontrol. Der sendes et svarbrev til Fødevareministeriet.
* Torben Nielsen, Dansk Landbrug spurgte til vandløbsrepræsentant møder og information til lodsejerne, herunder om der kan laves maillister med information, der omfatter flere end lodsejerrepræsentanterne.

Paul Debois, Vordingborg Kommune fortalte, at der bliver lodsejerrepræsentant møde i februar (d. 27. februar) og at udvidelse af mailliste / maillister aftales. Paul nævnte i øvrigt, at der aktuelt også er aftalt et møde med et ålaug.

* Mikkel Bornø Clausen, Naturstyrelsen – Storstrøm fortalte, at der sker genoptryk af reservatskilte og at evt. input gerne modtages. Mikkel fortalte, at der tillige vil ske en vurdering forstyrrelsesniveau og betydningen heraf.
* Tommy Clausen, Danmarks Sportsfiskerforbund fortalte, at der arbejdes på at slå de to sportsfiskerforeninger i kommunen sammen til én. Tommy fortalte desuden om de igangværende gydegrubetællinger.

**Ad. 7) Evt.**

Det blev aftalt, at der sker en opfølgning (mere information) på punktet Markvildtlaug på det næste møde i Miljørådet (8. april 2013). Johnny Andersen, Danmarks Jægerforbund følger op.

Ekskursionen d. 17/6 – 2013 vil have Avnø Fjord som tema. Mødet afsluttes med orientering/opfølgning på spildevandsplanprocessen (jfr. pkt. 6)og vil derfor slutte på Avnø Naturskole.

Med venlig hilsen

Paul Debois